LA-formanden farer frem med krav om topskattelettelser – det har ført til vrede blandt de andre borgerlige partier

Der er absolut ikke dømt julefred i blå blok.

Formand for Liberal Alliance Anders Samuelsen har nemlig formået at provokere de andre borgerlige partier godt og grundigt.

Nu går ikke mindst Dansk Folkeparti, men også de konservative og Venstre i rette med Samuelsens frembrusende facon.

Seneste Samuelsen-provokation leverede han i går. Over for TV2 og Politiken erklærede LA-formanden, at han er helt overbevist om, at topskatteprocenten bliver sat ned i forbindelse med en skattereform til foråret. I modsat fald vælter regeringen nemlig, lød det kontant fra Samuelsen.

Se også: Selvsikker Samuelsen: Let topskatten eller Løkke er færdig

Må stå for egen regning

DF’s gruppeformand, Peter Skaarup, er dog slet ikke så skråsikker som Anders Samuelsen.

– Hvis det er tiltænkt, at det skulle have en effekt at snakke højt om, hvor vigtigt det er, så har det dog ikke nogen effekt på os.

– Den der store optimisme må stå for Liberal Alliances egen regning, siger Peter Skaarup og konstaterer:

– Vi ser ikke et altoverskyggende behov for at give skattelettelser i en situation, hvor vi har en offentlig sektor, der på forskellige punkter har brug for at blive stærkere, så folk, der har brug for at få hjælp, kan få hjælp.

Får problemer

På de indre linjer hos Dansk Folkeparti er vreden over Samuelsens stil markant. Og det vil LA-formanden – ifølge en centralt placeret DF-kilde – få at føle under forårets forhandlinger om en skattereform.

– På en eller anden måde må han lære, at politik også handler om kemisk at få tingene igennem. Og måden kunne være ved at give ham problemer i foråret, lyder det fra kilden.

Champagne-fejring

DF’s anstrengte forhold til LA-formanden er vel at mærke bygget op over tid:

Det var vigtigt for Dansk Folkeparti, at efterårets finanslov ikke blev udlagt som en 'rødvinsreform’ – Samuelsen gik imidlertid på tv og fejrede nedsættelse af afgiften på bl.a. mellemstore biler med champagne.

Desuden er man i Dansk Folkeparti af den overbevisning, at Liberal Alliance lækkede dokumenter fra finanslovsforhandlingerne til pressen. Det gælder ikke mindst, da DF’s ønske om at få tv-værten Sigurd Barrett på finansloven endte i Politiken.

Spænder hele tiden buen

Oven på finansloven måtte Dansk Folkeparti gå tiggergang med udsigten til, at fattige ældre ville blive skåret i boligydelsen.

For at genåbne denne del af finanslovsaftalen fik Liberal Alliance et tilsagn om, at der skulle ses på en skattelettelse for de rigeste pensionister. Også dette fejrede Samuelsen på Facebook – med mere DF-vrede til følge.

– Samuelsen spænder hele tiden buen fuldstændig over-amerikansk, opsummerer en top-kilde hos Dansk Folkeparti.

– Enten er det uden tanke for, hvilken situation det sætter hans kolleger i de andre partier i, eller også er det netop med den tanke. Uanset hvad er konsekvensen den samme: Det gør, at både Konservative, Venstre og vi er enormt trætte af hans facon, lyder det DF-kilden.

Blå bloks Johanne

Efter Samuelsens kontante udmelding om topskatteprocenten har Ekstra Bladet da også talt med centralt placerede kilder hos både Konservative og Venstre, der ikke just er begejstrede for LA-formanden.

– Anders Samuelsen har efterhånden udviklet sig til blå bloks Johanne Schmidt-Nielsen. Han bruger mere tid på at true end på at komme mere løsninger. For vores vedkommende foretrækker vi at fokusere på løsningerne, lyder det fra en central placeret konservativ kilde, der ikke ønsker sit navn i avisen.

En anonym Venstre-kilde vælger at konstatere om Samuelsens topskatte-melding:

– Det er en uhensigtsmæssig måde at agere på, når man er i et demokrati.